CELEX: C2005/093/62
Language: fi
Date: 2005-04-16 00:00:00
Title: Asia T-36/05: Coats Holding Limitedin ja J & P Coats Limitedin 31.1.2005 Euroopan yhteisöjen komissiota vastaan nostama kanne

16.4.2005   
            
            
               FI
            
            
               Euroopan unionin virallinen lehti
            
            
               C 93/32
            
         Coats Holding Limitedin ja J & P Coats Limitedin 31.1.2005 Euroopan yhteisöjen komissiota vastaan nostama kanne
   (Asia T-36/05)
   (2005/C 93/62)
   Oikeudenkäyntikieli: englanti
   Coats Holding Limited ja J & P Coats Limited, Uxbridge (Yhdistynyt kuningaskunta), ovat nostaneet 31.1.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat solicitor W. Sibree ja solicitor C. Jeffs.
   Kantajat vaativat, että ensimmäisen oikeusasteen tuomioistuin
   
               —
            
            
               kumoaa komission 26.10.2004 tekemän päätöksen asiassa COMP/F-1/38.338/PO – Neulat (tiedoksiannettu numerolla K(2004) 4221)
            
         
               —
            
            
               toissijaisesti kumoaa päätöksen sellaiset osat, joiden osalta ensimmäisen oikeusasteen tuomioistuin katsoo, että komissio ei ole esittänyt näyttöä tai joihin liittyy ilmeinen virhe tai joiden perustelut ovat riittämättömät
            
         
               —
            
            
               kumoaa sakon, joka kantajille määrättiin, tai alentaa kyseisen sakon määrää
            
         
               —
            
            
               velvoittaa komission vastaamaan omista oikeudenkäyntikuluistaan ja korvaamaan kantajien oikeudenkäyntikulut.
            
         Oikeudelliset perusteet ja pääasialliset perustelut
   Riidanalaisessa päätöksessä komissio katsoi, että 10.9.1994–31.12.1999 välisenä aikana muun muassa kantajat olivat rikkoneet EY 81 artiklan 1 kohtaa noudattamalla yhdenmukaistettuja menettelytapoja ja tekemällä joukon sopimuksia, jotka vastasivat kolmen osapuolen sopimusta, josta seuraa ja jonka tarkoituksena on i) Euroopan metallisten ja muovisten lyhyttavaratuotteiden markkinoiden jakaminen, joka vastaa tuotemarkkinoiden jakamista käsin neulontaan käytettävien neulojen ja erikoisneulojen markkinoiden kesken neulojen laajempien markkinoiden ja muiden metallisten ja muovisten lyhyttavaratuotteiden markkinoiden kanssa ja ii) Euroopan neulojen markkinoiden jakamista, joka merkitsee neulojen maantieteellisten markkinoiden jakamista.
   Kantajat vetoavat kanteensa tueksi ensinnäkin joukkoon komission tekemiä ilmeisiä arviointivirheitä. Kantajat eivät riitauta komission päätelmiä muiden riidanalaisessa päätöksessä mainittujen yritysten välisen kartellin olemassaolosta. Kantajat kuitenkin väittävät, että komission päätelmä, jonka mukaan kantajat olisivat myös osallistuneet tähän samaan kartelliin, perustuu olettamuksiin ja perusteettomaan päättelyyn, huomattavaan määrään selviä tosiasiavirheitä ja joukkoon tapahtumia koskevia kaukaa haettuja tulkintoja. Kantajien mukaan komission tekemät virheet ovat väistämättömiä, koska sen suorittama tutkinta, jossa se ei esittänyt kantajille mitään merkityksellisiä kyseessä olevia tapaamisia ja sopimuksia koskevia kysymyksiä, oli puutteellinen ja koska se ei ottanut huomioon sitä kaupallista kontekstia, jossa kantajat toimivat ja jonka johdosta ne tekivät täysin laillisia sopimuksia liikeyrityksen myynnistä ja sitä seuraavasta neulojen toimituksesta.
   Kantajat väittävät lisäksi, että vaikka ensimmäisen oikeusasteen tuomioistuin vahvistaisi väitetyn kilpailusääntöjen rikkomisen olemassaolon kokonaan tai osittain, sakon määrää olisi alennettava huomattavasti. Kantajien mukaan komissio määräsi niille saman sakon kuin eräälle toiselle mukana olijalle siitä huolimatta, että jopa komission näkemyksen mukaan kantajien osallisuus asiassa ei ollut muihin yrityksiin verrattuna merkittävää. Kantajat ovat myös sitä mieltä, että sakko on merkittävästi epäsuhteessa liikevaihtoon, joka on toteutunut kantajien osalta neulamarkkinoilla – jotka ovat ainoat markkinat, joille osallistumisella on voinut olla asiassa merkitystä – ja että kyseinen sakko on tässä mielessä epäsuhteessa mihin tahansa kantajien itsensä mahdollisesti saamaan taloudelliseen hyötyyn tai kuluttajille aiheutuneeseen haittaan.